Jurie moet nou besluit oor doodstraf vir skoolskieterNikolas Cruz (Foto: Carline Jean, AFP) ŉ Jurie in die Amerikaanse deelstaat Florida moet nou besluit of Nikolas Cruz (23) die doodstraf opgelê gaan word nadat hy in 2018 altesaam 17 leerders en personeel by die Marjory Stoneman Douglas-hoërskool doodgeskiet het. Cruz was 19 jaar oud ten tyde van die voorval. Maroela Media het vroeër berig dat Cruz op Valentynsdag met ŉ semi-outomatiese geweer in die gange van die Marjory Stoneman Douglas-hoërskool – sy vorige skool – losgebrand het. Die vonnisverhoor het Maandag in die hof in Fort Lauderdale afgeskop met ŉ ontsagwekkende video van die skietery wat gespeel is. Cruz, wat ŉ swart gesigmasker gedra het, het sy gesig met sy hande bedek en na die tafel voor hom gestaar terwyl die video gespeel is. Verskeie ontstelde familielede van die slagoffers het uit die hofsaal geloop terwyl ander openlik gehuil en deur hul geliefdes omhels is. Cruz het in Oktober skuld in ŉ hof in Fort Lauderdale beken op 17 aanklagte van moord en 17 aanklagte van poging tot moord. Hy het ook die familielede van die slagoffers om verskoning gevra. ŉ Jurie van 12 mense moet nou besluit of Cruz die doodstraf of lewenslange vonnis gaan kry vir wat aanklaer Mike Satz ŉ “koue, berekende, manipulerende en dodelike” bloedbad genoem het. Die doodstraf vereis dat die jurie eenparig moet wees. Cruz sal andersins lewenslange tronkstraf sonder parool opgelê word. Satz het in sy openingsbetoë gesê die beskuldigde het doelgerig opgetree en dat die massamoord haarfyn beplan was. Hy het ŉ video in die hof gespeel wat Cruz drie dae voor die skietery op sy selfoon gemaak het. In die video erken hy dat hy die “volgende skoolskieter van 2018 gaan wees”. “My doelwit is om minstens 20 mense met ŉ AR-15-geweer te skiet,” sê Cruz in die video. “Dit gaan ŉ groot gebeurtenis wees en wanneer jy my op die nuus sien, sal jy weet wie ek is.” Cruz het semi-outomatiese die AR-15-geweer wat hy in die aanval gebruik het, wettig gekoop, ondanks ŉ gedokumenteerde geskiedenis van geestesgesondheidsprobleme. Cruz was reeds weens dissiplinêre redes uit die skool geskors. Hy was ook bekend daarvoor dat hy obsessief oor vuurwapens was – en is geïdentifiseer as ŉ potensiële bedreiging vir sy klasmaats. Op die dag van die aanval het Cruz in ŉ Uber-voertuig by die skool aangekom, onoordeelkundig op studente en personeel begin skiet, en nege minute later gevlug en ŉ bloedbad agtergelaat. Die departement van justisie het in Maart ŉ skikking van $127,5 miljoen (sowat R2 miljard) met oorlewendes en familielede van Parkland-slagoffers aangegaan wat die FBI van nalatigheid beskuldig het. Die familielede en oorlewendes meen die FBI het versuim om betyds te reageer op wenke – wat daarop dui dat Cruz gevaarlik is – wat voor die aanval ontvang is.